**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՕՐԵՆՔԸ**

**«ԱՌԵՎՏՐԻ ԵՎ ԾԱՌԱՅՈՒԹՅՈՒՆՆԵՐԻ ՄԱՍԻՆ» ՕՐԵՆՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ**

**Հոդված 1.** «Առևտրի և ծառայությունների մասին» 2004 թվականի նոյեմբերի 24-ի ՀՕ-134-Ն օրենքի (այսուհետ` Օրենք)5.2-րդ հոդվածի 2-րդ մասի 2-րդ պարբերությունում «23:00-ն» բառից հետո լրացնել «՝ երկուշաբթիից մինչև հինգշաբթի օրերին, իսկ ուրբաթից մինչև կիրակի օրերին՝ օրական 17 ժամը և առավելագույնը մինչև ժամը 02:00-ն: Ժամը 23:00-ից հետո աշխատելու դեպքում անհրաժեշտ է ապահովել լռությունը և գիշերային անդորրը։» բառերը։

**Հոդված 2.** Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը:

**ՏԵՂԵԿԱՆՔ-ՀԻՄՆԱՎՈՐՈՒՄ**

**«ԱՌԵՎՏՐԻ ԵՎ ԾԱՌԱՅՈՒԹՅՈՒՆՆԵՐԻ ՄԱՍԻՆ» ՕՐԵՆՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ**

**ՕՐԵՆՔԻ ՆԱԽԱԳԾԻ ԸՆԴՈՒՆՄԱՆ**

1. **Իրավական ակտերի ընդունման անհրաժեշտությունը և նպատակը․**

Ուսումնասիրությունները ցույց են տվել, որ Երևան քաղաքի բնակիչները, զբոսաշրջիկները, քաղաքի հյուրերը՝ հատկապես տաք եղանակի պայմաններում զբոսանքի են դուրս գալիս նաև երեկոյան ուշ ժամերին, առավելապես ուրբաթ, շաբաթ և կիրակի օրերին։ Ներկայիս օրենսդրական կարգավորումների համաձայն՝ շրջիկ առևտրի կետերը կարող են աշխատել մինչև 23.00-ն, սակայն շաբաթվա նշված օրերին հետիոտնի հոսքը մինչև ժամը 02.00-ն մեծ է, ինչպես նաև վերջին շրջանում մայրաքաղաքում գիշերային կյանքը ակտիվացել է՝ հատկապես զբոսաշրջիկների մեծ ներհոսքի պահմաններում, ինչը իր հերթին նշված ժամերին առաջացնում է շրջիկ առևտրի պահանջարկ։

Ելնելով վերոգրյալից՝ մայրաքաղաքում զբոսաշրջության զարգացմանը նպաստելու, ինչպես նաև շրջիկ առևտրի գործունեությանը և պահանջարկի բարելավմանը ուղղված միջոցառումների շրջանակներում, առաջարկում ենք հիշյալ առևտրային գործունեության տեսակի թույլատրելի գործող ժամերը ներկայիս մինչև 23.00-ի փոխարեն շաբաթվա ուրբաթ, շաբաթ և կիրակի օրերին սահմանել մինչև 02.00-ն։

1. **Նախագծի մշակման գործընթացում ներգրավված ինստիտուտները և անձինք.**

Նախագիծը մշակվել է Երևանի քաղաքապետարանի աշխատակազմի կողմից:

1. **Իրավական ակտի կիրառման դեպքում ակնկալվող արդյունքը.**

Նախագծի ընդունման արդյունքում շրջիկ առևտրի կետերը հնարավորություն կստանան շաբաթվա ուրբաթ, շաբաթ և կիրակի օրերին աշխատել ժամը 23.00-ից հետո մինչև 02.00-ն, ինչը կնպաստի շրջիկ առևտրի կետերի շրջանառության բարձրացմանը, և իր հերթին կնպաստի հավելյալ հարկային մուտքերի ավելացմանը։

1. **Օրենքի ընդունման կապակցությամբ այլ նորմատիվ իրավական ակտերի ընդունման անհրաժեշտության մասին**

Նախագծերի ընդունումն այլ իրավական ակտերում փոփոխություններ կատարելու անհրաժեշտություն չի առաջացնում:

1. **Օրենքների ընդունման կապակցությամբ** **պետական կամ տեղական ինքնակառավարման մարմնի բյուջեում եկամուտների և ծախսերի ավելացման կամ նվազեցման մասին**

««Առևտրի և ծառայությունների մասին օրենքում լրացում կատարելու մասին» օրենքի նախագծի ընդունման կապակցությամբ պետական կամ տեղական ինքնակառավարման մարմինների բյուջեներում ծախսերի և եկամուտների էական ավելացում կամ նվազեցում չի նախատեսվում: